
Verejné školské obvody
Ministerstvo školstva, výskumu, vývoja a mládeže SR zverejnilo informácie o verejných školských obvodoch, ktoré majú pomôcť rodičom, zriaďovateľom aj školám pri orientácii v spádovosti základných škôl.
Školský obvod určuje územie, z ktorého majú deti prednostne právo na prijatie do konkrétnej verejnej základnej školy a materskej školy. Jeho cieľom je zabezpečiť dostupnosť predprimárneho a základného vzdelávania v mieste bydliska dieťaťa a podporiť efektívne plánovanie kapacít škôl.
Podrobnejšie informácie sú dostupné na webovom sídle ministerstva: Verejné školské obvody | Ministerstvo školstva, výskumu, vývoja a mládeže SR.
V súlade s právami príslušníkov národnostných menšín a s cieľom zabezpečiť širší prístup k informáciám ministerstvo zverejnilo metodické usmernenie aj v maďarskom jazyku, ktoré je k dispozícii na stránke: https://www.minedu.sk/47092-sk/verejne-skolske-obvody/ 
S čestným názvom do nového školského roka 
Od nového školského roka nesú viaceré školy s vyučovacím jazykom maďarským nové čestné názvy, ktoré im Ministerstvo školstva SR udelilo v júli 2026. Názvy pripomínajú významné osobnosti späté s kultúrnym, historickým a vzdelávacím dedičstvom regiónov. Slávnostného odovzdávania certifikátov o udelení čestných názvov školám a školám s triedami s vyučovacím jazykom maďarským sa zúčastnili aj zástupkyne Odboru rozvoja národnostného školstva.
Materská škola s vyučovacím jazykom maďarským v Gabčíkove nesie meno Terézy Brunszvik, zakladateľky prvej detskej opatrovne na území Slovenska. Základná škola s vyučovacím jazykom maďarským na Ulici práce v Komárne získala čestný názov Györgya Klapku, významnej osobnosti dejín mesta. Nový čestný názov nesie aj základná škola s vyučovacím jazykom maďarským vo Vydranoch, ktorá bola pomenovaná po Michalovi Kmeťovi, dlhoročnom riaditeľovi školy, pedagógovi a organizátorovi školstva v regióne.
Čestné názvy posilňujú identitu škôl, ich prepojenie s miestnou komunitou a zároveň pripomínajú osobnosti, ktorých odkaz môže byť inšpiráciou pre súčasné i budúce generácie žiakov. 
Presné informácie o celom procese udeľovania čestných a historických názvov nájdete na webovej stránke ministerstva školstva: Čestné názvy škôl a školských zariadení.
Aktivity Odboru rozvoja národnostného školstva
V septembri 2026 sa Odbor rozvoja národnostného školstva zapojil do viacerých odborných aktivít zameraných na rozvoj národnostného vzdelávania.
Dňa 23. septembra 2026 sme v Prešove zorganizovali pracovné rokovanie so zástupcami rusínskej a ukrajinskej národnostnej menšiny, zriaďovateľmi škôl, riaditeľmi a pedagogickými zamestnancami. Stretnutie bolo venované koncepcii rozvoja, reforme a financovaniu národnostného školstva na východnom Slovensku. Diskusia priniesla množstvo konkrétnych podnetov priamo z aplikačnej praxe. Týkali sa najmä financovania národnostných škôl, zabezpečenia kvalifikovaných pedagogických zamestnancov, tvorby učebných materiálov, podpory málotriednych škôl a zachovania vyučovania v jazykoch národnostných menšín. Hovorilo sa aj o význame národnostných škôl pre zachovanie jazyka, kultúrnej identity a života komunít v regiónoch. Podnety z rokovania budú dôležitým východiskom pri príprave Koncepcie rozvoja národnostného školstva.
Dňa 24. septembra 2026 sa zástupkyne odboru zúčastnili medzinárodnej vedeckej konferencie Rozvoj kompetencií pedagogických zamestnancov v oblasti rómskeho jazyka, literatúry a reálií na Prešovskej univerzite. Konferencia bola venovaná výmene odborných poznatkov a skúseností v oblasti vyučovania rómskeho jazyka a vyučovania v rómskom jazyku.
Konferenciu otvorila Mgr. Dóra Kanyicska Belán, PhD., riaditeľka Odboru rozvoja národnostného školstva, ktorá vo svojom príhovore zdôraznila význam odborného dialógu, spolupráce s pedagogickou praxou a systematickej podpory vzdelávania v rómskom jazyku. Program konferencie priniesol príspevky odborníkov z akademického prostredia, škôl, štátnych inštitúcií a mimovládneho sektora. Diskutovalo sa o postavení rómskeho jazyka vo vzdelávaní, využití rómskej literatúry vo vyučovaní, jazykových bariérach v predprimárnom vzdelávaní, podpore identity a pocitu bezpečia rómskych žiakov či o možnostiach profesijného rozvoja pedagogických zamestnancov.
Obe podujatia potvrdili význam pravidelného dialógu so školami, predstaviteľmi národnostných menšín, akademickou obcou a odborníkmi z regiónov pri tvorbe kvalitnej vzdelávacej politiky a podpore národnostného a inkluzívneho vzdelávania.

